SKRIFTLIG FORESPØRGSEL E-1637/03

af Catherine Stihler (PSE) til Kommissionen

(16. maj 2003)

Om: Arbejdsforhold om ord på krydstogtskibe

Sweatship-rapporten: Hvorledes det virkelig er at arbejde om bord på krydstogtfartøjer, som blev offentliggjort for nylig af War on Want og det internationale transportarbejderforbund, indeholder oplysninger om de meget ringe arbejdsforhold om bord på krydstogtfartøjer. Disse omfatter lave lønninger, ulovlige afgifter for at få et job, som undertiden beløber sig til helt op til 1 000 £, modstand mod dannelsen af fagforeninger og omgåelse af lovgivning om minimumsløn gennem registrering under bekvemmelighedsflag.

Med ratificeringen af ILO's havkonvention skulle det blive lettere at komme dette misbrug til livs. Hvilke foranstaltninger agter Kommissionen at træffe for at få medlemsstaterne til at undertegne ILO's havkonvention?

Svar afgivet på Kommissionens vegne af Anna Diamantopoulou

(3. juli 2003)

I betragtning af at leve- og arbejdsvilkår er af afgørende betydning for søfarende, og at disse vilkår også kan påvirke de søfarendes arbejde, gør Kommissionen alt for at sikre, at de eksisterende sociale og arbejdsmarkedspolitiske bestemmelser i EU, som også gælder for søfarende, finder anvendelse i hele EU. Kommissionen vil gerne understrege, at direktiv 1999/63/EF(1) om gennemførelse af den aftale om tilrettelæggelse af arbejdstiden for søfarende, som er indgået mellem arbejdsmarkedets parter, finder anvendelse på søfarende om bord på ethvert søgående skib, uanset om det er privatejet eller offentligt ejet, som er registreret inden for en medlemsstats territorium, og som normalt er beskæftiget med erhvervsmæssig skibsfart. I direktivet er der fastlagt minimumskrav vedrørende de søfarendes arbejdsvilkår, bl.a. den maksimale ugentlige arbejdstid, minimumsalderen for arbejde om natten eller om bord på et skib, betalt årlig ferie osv. Fristen for gennemførelsen af direktivet i national lovgivning var den 30. juni 2002.

På den anden side giver direktiv 1999/95/EF(2) et redskab til at kontrollere og håndhæve, at skibe, som anløber medlemsstaternes havne, er i overensstemmelse med direktiv 1999/63/EF for at forbedre sikkerheden til søs samt arbejdsforholdene, sikkerheden og sundheden for søfarende på skibe. Direktivet finder derfor anvendelse på alle skibe, som anløber en medlemsstats havne, uanset hvor skibet er registreret.

Kommissionen er også dybt bekymret over medlemsstaternes modstridende fremfærd i ratificeringen af nogle af ILO's internationale konventioner, hvor der fastsættes internationale minimumsstandarder for arbejde til søs.

Kommissionen følger udviklingen meget nøje i medlemsstaterne og også i kandidatlandene med hensyn til ratificeringen af de internationale regler,

da et utilstrækkeligt antal ratificeringer kunne bringe den konsolideringsproces af alle havkonventioner i fare, som ILO for nylig har taget initiativ til i Genève, og endvidere ville det kunne medvirke til ulige konkurrencevilkår.

(1) Rådets direktiv 1999/63/EF af 21. juni 1999 om gennemførelse af den aftale om tilrettelæggelse af arbejdstiden for søfarende, som er indgået mellem European Community Shipowners' Association (ECSA) og Federation of Transport Workers' Unions in the European Union (FST), EFT L 167 af 2.7.1999.

(2) Europa-Parlamentets og Rådets direktiv 1999/95/EF af 13. december 1999 om håndhævelse af bestemmelserne om søfarendes arbejdstid på skibe, der anløber Fællesskabets havne, EFT L 14 af 20.1.2000.